送臺石甫出關
作者：李流謙
朝代：宋

paragraphs: 臺君少年時，盛氣不可蓋。
冀北駒墮地，過都如歷塊。
未說兩石弓，談詩亦堅對。
十年憂患繞，玄螭伏淺瀨。
寶劍夜韜光，蒼鷹秋折翅。
飄風詎終朝，否極理則泰。
秋高氣益肅，匹馬指絕塞。
酒闌奮袂起，曉色風雨晦。
關頭飛將軍，久矣側席待。
解鞍握手語，意合琥珀芥。
去去未可知，建侯萬里外。
兩耳熟高名，邇方揖英槩。
頗知倜儻士，別意殊憒憒。
贈行敢他言，忠義福所介。